Fl-Istati Uniti, qattus kbir li jiżen 10 kilos, li huwa maghħruf kemm huwa vjolenti, attakka tarbija u wassal biex familja kellha tingħalaq fil-kamra tas-sodda fid-dar tagħha f’Portland, Oregon, qabel ma qabduh il-pulizija. L-incident, li ġara l-Ħadd fil-għaxija, beda meta l-qattus grief lit-tarbija ta’ seba’ xhur f’wiċċha. Il-missier tah daqqa ta’ sieq biex warrbu minn ħdejha u dan irritalja bl-ikreh u ħebb għar-raġel. Tant kienet kbira r-rabja tal-qattus li l-familja beżgħet u flimkien mal-kelb, kollha ssakkru fil-kamra tas-sodda u ċemplu għall-membri tal-protezzjoni ċivili u s-servizz tal-veterinjarji għall-għajnuna. Il-qattus baqa’ barra l-bieb tal-kamra, jigref u jgħini biex jipprova jidħol. L-għajjat tiegħu setgħet tisimgħu l-operator li ħadet it-telefonata. Hekk kif waslu l-uffiċjali, il-qattus mar jiġri fil-kċina u tela’ fuq il-fridge sakemm daħħluh fil-kaxxa li jġorru fiha l-qtates. L-uffiċjali ħallew il-qattus – magħluq fil-kaxxa – għand il-familja. Għalkemm każi ta’ klieb feroċi mhumiex rari fil-belt, uffiċjal qal li qatt ma kien ra qattus daqstant feroċi fil-karriera tiegħu ta’ 20 sena.